**TEZĂ CU SUBIECT UNIC**

**LIMBA ŞI LITERATURA ROMÂNĂ, SEMESTRUL I, CLASA a XII-a**

**04 decembrie 2014**

**Filiera teoretică – Profil real; Filiera tehnologică**

**Filiera vocațională – Toate profilurile (cu excepția profilului pedagogic)**

* **Toate subiectele sunt obligatorii. Se acordă 10 puncte din oficiu.**
* **Timpul de lucru efectiv este de 3 ore.**

**SUBIECTUL I (30 de puncte)**

**Se dă următorul text:**

 ”Radu Comşa vedea dincolo de timp. Suflarea sărată de ape îi tremura în obraz o şuviţă subţire din părul Luminiţei; şuviţa palpita o dezmierdare ascunsă, oprită când adierea se oprea şi din nou fluturând când respira vântul, îi învălui o mare, o rară fericire de a trăi, de a se simţi alături, de a şti bătăile inimii lor apropiate, întovărăşindu-se precis, tânăr, ritmic şi pentru totdeauna nedespărţite. Nimic nu mai era în jurul lor; nimeni nu mai era.

 Lumina răsfirată prindea să lucească palid în obraji, biruind lumina becurilor şi dând tuturor o înfăţişare enigmatică şi necunoscută. Pe mare curgea acum o pânză tremurătoare de zale metalice, aşternută din răsărit până la picioarele fiecăruia. Astfel, fiecare putea socoti că minunea e numai pentru el… Dar nimeni nu putea gândi şi nu-şi amintea că aceeaşi minune, veche de când veacurile, se ridică în ceasul acela, dincolo, undeva, peste câmpuri halucinante şi pline de înfricoşare, peste şanţuri răscolite, peste morţi cu dinţii rânjiţi în lucirea lunară, peste zbucniri de mină şi fâşii de proiector plimbate oblic pe cer, peste peisajele de vis rău şi straniu, de unde, din noroaie şi surpături calcinate, fiinţe fără nume, alţi oameni, alţi foşti oameni ridică ochii dureroşi spre cerul cu splendori deşarte… […]

 Ce minunată lumină albastră! suspină tanti Laura, îmbrăţişând cu un gest larg cerul luminat.

 Demonul atotştiinţei îl împinse pe Virgil Probota să surâdă, cu o crudă plăcere de a zdruncina nevinovatele bucurii ale doamnei colonel.

 Cum vă înşelaţi, doamnă! spuse, uitându-se acru la lună, ca la o felie de lămâie din care de mult a fost stors tot sucul şi aroma. E, dimpotrivă, o lumină foarte roşie, mult mai roşie ca a soarelui!... ”

 (Cezar Petrescu, ***Întunecare***)

**Scrie răspunsul la fiecare dintre următoarele cerinţe, cu privire la text:**

1. Numeşte câte un sinonim pentru sensul din text al cuvintelor: *biruind, straniu.* **2 puncte**

2. Explică rolul punctelor de suspensie din cel de-al doilea paragraf. **2 puncte**

3.Construieşte un enunţ în care să foloseşti o locuţiune/ expresie care să conţină substantivul *gând*.  **2 puncte**

4.Menţionează două motive literare identificate în text. **4 puncte**

5. Precizează tipul de perspectivă narativă din textul citat. **4 puncte**

6. Selectează câte o secvenţă care conturează dimensiunea temporală şi pe cea spaţială. **4 puncte**

7. Prezintă semnificaţia a două figuri de stil diferite, prezente în fragmentul dat. **4 puncte**

8. Ilustrează, cu exemple din operă, două trăsături ale genului epic. **4 puncte**

9.Comentează, în șase – zece rânduri, următoarea secvenţă: *Radu Comşa vedea dincolo de timp. Suflarea sărată de ape îi tremura în obraz o şuviţă subţire din părul Luminiţei; şuviţa palpita o dezmierdare ascunsă, oprită când adierea se oprea şi din nou fluturând când respira vântul. îi învălui o mare, o rară fericire de a trăi, de a se simţi alături, de a şti bătăile inimii lor apropiate, întovărăşindu-se precis, tânăr, ritmic şi pentru totdeauna nedespărţite. Nimic nu mai era în jurul lor; nimeni nu mai era.*  **4 puncte**

**SUBIECTUL AL II-LEA (30 de puncte)**

Scrie un text de tip argumentativ, de 150 – 300 de cuvinte (15 – 30 de rânduri), despre ***importanţa educației primite în familie*.**

 În elaborarea textului de tip argumentativ, trebuie:

- să respecţi structura discursului de tip argumentativ: formularea ideilor în scris, utilizarea mijloacelor lingvistice adecvate exprimării unei aprecieri; **8 puncte**

- să ai conţinutul adecvat argumentării pe o temă dată: formularea ipotezei/ a propriei opinii faţă de problematica pusă în discuţie, enunţarea şi dezvoltarea corespunzătoare a două argumente adecvate ipotezei, formularea unei concluzii pertinente; **16 puncte**

- să respecţi normele limbii literare (registrul stilistic adecvat, normele de exprimare, de ortografie şi de punctuaţie) şi precizarea privind numărul de cuvinte. **6 puncte**

**SUBIECTUL AL III-LEA (30 de puncte)**

 Redactează un eseu, de 600 – 900 de cuvinte (două – trei pagini), în care să prezinţi ***tema şi viziunea despre lume*** reflectateîntr-un text poetic studiat, aparţinând luiTudor Arghezi.

În elaborarea eseului, vei avea în vedere următoarele repere:

- evidențierea a două trăsături care fac posibilă încadrarea textului poetic studiat într-o perioadă, într-un curent cultural/literar sau într-o orientare tematică;

- prezentarea a două imagini artistice/idei poetice din textul studiat, relevante pentru tema și viziunea despre lume;

- ilustrarea a patru elemente de compoziție şi de limbaj ale textului poetic studiat, semnificative pentru tema și viziunea despre lume (imaginar poetic, titlu, incipit, relații de opoziție şi de simetrie, motiv poetic, laitmotiv, figuri semantice/tropi, elemente de prozodie etc.);

- susținerea unei opinii despre modul în care tema şi viziunea despre lume se reflectă în textul poetic studiat.

**Notă!**

Ordinea integrării reperelor în cuprinsul eseului este la alegere.

Pentru **conţinutul** eseului vei primi **16 puncte** (câte 4 puncte pentru fiecare cerinţă/reper).

Pentru **redactarea** eseului vei primi **14 puncte** (*organizarea ideilor în scris* – 3 puncte; *abilităţi de analiză şi de argumentare* – 3 puncte; *utilizarea limbii literare* – 2 puncte*; ortografia* – 2 puncte; *punctuaţia* – 2 puncte; *aşezarea în pagină, lizibilitatea* – 1 punct; *respectarea precizării privind numărul de cuvinte* – 1 punct).

**În vederea acordării punctajului pentru redactare, eseul trebuie să aibă minimum 600 de cuvinte şi să dezvolte subiectul propus.**

**TEZĂ CU SUBIECT UNIC**

**LIMBA ŞI LITERATURA ROMÂNĂ, SEMESTRUL I, CLASA a XII-a**

**04 decembrie 2014**

**Filiera teoretică – Profil real; Filiera tehnologică**

**Filiera vocațională – Toate profilurile (cu excepția profilului pedagogic)**

**BAREM DE CORECTARE ȘI NOTARE**

* **Se punctează orice formulare/modalitate de rezolvare corectă a cerinţelor.**
* **Nu se acordă punctaje intermediare, altele decât cele precizate explicit prin barem. Nu se acordă fracţiuni de punct.**
* **Se acordă 10 puncte din oficiu. Nota finală se calculează prin împărţirea la 10 a punctajului total acordat pentru lucrare.**

**SUBIECTUL I (30 de puncte)**

1. ***câte 1 punct*** pentru numirea oricărui sinonim potrivit pentru sensul din text al cuvintelor date (de exemplu: *biruind* – *învingând* etc.; *straniu – ciudat, neobişnuit* etc.) **2x1p=2 puncte**

2. explicarea rolului punctelor de suspensie în secvența indicată (de exemplu: marchează întreruperea discursului narativ etc.) **2 puncte**

3. construirea oricărui enunț în care se folosește corect o locuțiune/expresie cu substantivul indicat  **2 puncte**

4. ***câte 2 puncte*** pentru precizarea oricăror motive literare, prezente în textul dat (de exemplu: *lumina, cerul, luna* etc.) **2x2p=4 puncte**

5. menționarea tipului de perspectivă narativă din textul dat (perspectivă obiectivă) **4 puncte**

6. ***câte 2 puncte*** pentru transcrierea oricăror două secvențe care conturează dimensiunea temporală şi spaţială (de exemplu: *în acest moment, pe mare* etc.) **2x2p=4 puncte**

7. prezentarea adecvată şi nuanţată a două figuri de stil 4 p./ prezentare schematică, ezitantă 2 p. **4 puncte**

8. − ***câte 1 punct*** pentru menţionarea oricăror două trăsături ale genului epic, prezente în textul dat

(de exemplu: prezenţa instanţelor comunicării narative – narator, personaje; folosirea naraţiunii ca

 mod de expunere etc.) **2x1p=2 puncte**

− ***câte 1 punct*** pentru ilustrarea, cu câte un exemplu din textul dat, a fiecăreia dintre cele două

trăsături menţionate **2x1p=2 puncte**

9. – comentarea adecvată şi nuanţată a secvenţei citate **3 puncte**

 – comentare schematică, ezitantă **2 p.**

 – încercare de comentare **1 p.**

 – respectarea precizării privind numărul de cuvinte **1 punct**

**SUBIECTUL al II-lea (30 de puncte)**

* structura discursului de tip argumentativ:

− formulare adecvată a ideilor în scris: text clar organizat, coerent, cu echilibru între cele trei componente: ipoteza, enunțarea și dezvoltarea argumentelor, concluzia 4 p./formulare parțial adecvată 2 p. **4 puncte**

− utilizare adecvată a mijloacelor lingvistice utile exprimării unei aprecieri (de exemplu:verbe de opinie, adverbe/locuțiuni adverbiale de mod folosite ca indici ai subiectivității evaluative, conjuncții/locuțiuni conjuncționale cu rol argumentativ, utilizate pentru exprimarea raporturilor de tip cauzal, consecutiv, final, concluziv etc., conectori argumentativi) 4 p./utilizare parțial adecvată 2p. **4 puncte**

* conținutul argumentării:

− formularea ipotezei/a propriei opinii față de problematica propusă **2 puncte**

− ***câte 3 puncte*** pentru enunțarea fiecăruia dintre cele două argumente adecvate ipotezei

 **2x3p=6 puncte**

− ***câte 3 puncte*** pentru dezvoltarea corespunzătoare a fiecăruia dintre argumentele enunțate **2x3p=6 puncte**

− formularea unei concluzii pertinente **2 puncte**

* respectarea normelor limbii literare și a limitelor de spațiu indicate:

− registrul stilistic adecvat cerinței **1 punct**

− respectarea normelor de exprimare (0-1 greșeli lexicale sau morfosintactice – 2 p.; 2 greșeli – 1 p.; 3 sau mai multe greșeli – 0 p.) **2 puncte**

− respectarea normelor de ortografie si de punctuație (0-1 greșeli ortografice si de punctuație – 2 p.; 2 greșeli – 1 p.; 3 sau mai multe greșeli – 0 p.) **2 puncte**

− respectarea limitelor de spațiu indicate **1 punct**

**SUBIECTUL al III-lea (30 de puncte)**

**Conţinut – 16 puncte**

 - evidențierea trăsăturilor care fac posibilă încadrarea textului poetic într-o tipologie, într-un curent literar, într-o orientare tematică **4 puncte**

- prezentarea temei, reflectată în textul poetic ales, prin referire la două imagini/idei poetice  **4 puncte**

- sublinierea a patru elemente ale textului poetic, semnificative pentru ilustrarea viziunii despre lume a poetului (de exemplu: imaginar poetic, titlu, incipit, relații de opoziție și de simetrie, elemente de recurenta, simbol central, figuri semantice - tropi, elemente de prozodie etc.)  **4 puncte**

- exprimarea unei opinii argumentate despre modul în care tema și viziunea despre lume sunt reflectate în textul poetic ales. **4 puncte**

**Redactare – 14 puncte**

− organizarea ideilor în scris **3 puncte**

• ***3 puncte*** pentru text clar, organizat, coerent, cu echilibru între cele trei componente: introducere, cuprins și încheiere, în care construcția paragrafelor subliniază ideile în succesiune logică

• ***2 puncte*** pentru text parțial organizat, cu dezechilibru între componente, în care construcția paragrafelor nu subliniază ideile în succesiune logică

• ***1 punct*** pentru text vag organizat, fără evidențierea trecerii de la o idee la alta

− abilități de analiză și de argumentare **3 puncte**

• ***3 puncte*** pentru relație adecvată idee – argument, utilizare de argumente convingătoare, formulare de judecăți de valoare relevante

• ***2 puncte*** pentru relație parțial adecvată idee – argument, utilizare de argumente insuficient de convingătoare, formulare de judecăți parțial relevante

• ***1 punct*** pentru relație idee – argument inexistentă, idei nerelevante, schematism

− utilizarea limbii literare (stil și vocabular potrivite pentru conținutul eseului, claritate a enunțului, varietate a lexicului, sintaxă adecvată – 2p/vocabular restrâns, monoton 1p) **2 puncte**

− ortografia (0-1 erori – 2p/ 2 erori – 1p/ 3 sau mai multe erori – 0p) **2 puncte**

− punctuația (0-1 erori – 2p/ 2 erori – 1p/ 3 sau mai multe erori – 0p) **2 puncte**

− așezarea în pagină, lizibilitatea **1 punct**

− încadrarea în limitele de spațiu indicate **1 punct**

**În vederea acordării punctajului pentru redactare, eseul trebuie să aibă minimum 600 de cuvinte (două pagini) și să dezvolte subiectul propus.**